L’Escola d’Estiu 2016 de l’IMCJB arranca el 23 de maig amb el període de matrícules
2025-07-24

L’Institut Municipal de Cultura i Joventut de Burjassot ja ho té tot preparat perquè, del 27 de juny al 29 de juliol, els xiquets i joves del municipi gaudisquen d’unes vacances estivals d’ensomni, divertides, dinàmiques, aprenent anglés i amb una infinitat d’activitats pensades per a ells en l’Escola d’Estiu, la Summer School i l’Estiu Jove.

L’oferta estiuenca de l’IMCJB arranca el dilluns 23 de maig amb l’inici de la matrícules per a tots els que vulguen formar part d’una de les tres propostes de l’Institut, amb places limitades. Les matrícules poden fer-se efectives, fins al 17 de juny, en la Seu Electrònica de l’IMCJB, allotjada en la web municipal, www.burjassot.org, o bé, de manera presencial, en el Servei d’Informació de l’Institut, després de sol·licitar cita prèvia (en horari de 9h a 14h, de dilluns a divendres, i de 17h a 19:30h, de dilluns a dijous).

La reunió informativa dels tres projectes d’ocio estiuenc serà el 23 de juny a les 18:30 hores a la Casa de Cultura.

L’import complet de l’Escola d’Estiu i de l’Estiu Jove, en l’horari regular de 9 a 13:30 hores és de 162,50€, mentre que si la matrícula es fa setmanal, cada setmana té un preu de 35 euros. L’horari especial de 8 a 9 hores, perquè les mares i pares puguen conciliar la seua vida professional amb la personal, té un preu de 37,50 euros, mentre que per setmanes és de 10 euros. Finalment, l’import complet del menjador és de 125 euros, sent per setmanes de 25 euros.

En el cas de la Summer School, el preu complet en horari regular, també de 9 a 13:30 hores, és de 200 euros. El preu de l’horari especial, de 8 a 9 hores, 37,50 euros, sent el setmanal de 10 euros. En el cas del menjador, el preu és de 125 euros, matrícula completa, o de 25 euros si és per setmanes.

Pensada per a xiquetes i xiquets de 4 a 12 anys, l’Escola d’Estiu 2016 oferirà als xicotets de la casa la possibilitat de gaudir de divertits matins d’activitats en els quals no faltaran els tallers, els jocs, els capbussons en la piscina, el teatre… fomentant sempre l’educació en valors amb una proposta pedagògica basada en el treball en equip, la col·laboració i el respecte.

Per la seua banda, la Summer School, per a xiquets de 8 a 12 anys, es presenta com a alternativa a l’Escola d’Estiu tradicional, també amb activitats lúdiques, animacions i jocs realitzats per professors titulats en anglés.

Finalment, l’Estiu Jove està orientat per a xavals de 13 a 17 anys, amb activitats molt específiques per a ells, programades també dins de l’àmbit de la cultura i les arts, de l’animació, les noves tecnologies o l’esport, entre altres disciplines.